
Biroul de Presă

Bucureşti, 29 iulie 2016
COMUNICAT DE PRESĂ
ANL a recepţionat 32 de locuinţe pentru tineri în comuna Pipirig

32 de locuinţe pentru tineri, destinate închirierii, au fost recepționate astăzi,                          29 iulie 2016, în comuna Pipirig (județul Neamț). Locuințele (6 garsoniere,18 apartamente cu 2 camere și 8 apartamente cu 3 camere) au fost construite în amplasamentul din Satul Pipirig, Strada Ion Creangă nr. 474, şi sunt repartizate în patru tronsoane cu regim de înălţime P+3E (parter + 3 etaje).
Până în prezent, în județul Neamț, au mai fost finalizate 1.528 de apartamente în cadrul Programului ANL de construcții de locuințe pentru tineri, destinate închirierii, în  amplasamentele din localitățile Roman (313 locuințe),Piatra Neamț (907 locuințe), Târgu Neamț (99 de locuințe), Bicaz (81 de locuințe), Roznov (20 de locuințe), Ion Creangă (32 de locuințe), Tarcău (18 locuințe), Ceahlău (12 locuințe), Girov (16 locuințe) și Alexandru cel Bun (30 de locuințe). 
***

Programul de construcții de locuințe pentru tineri, destinate închirierii, a fost lansat de ANL în anul 2001. Locuinţele sunt construite pe terenuri puse la dispoziţia Agenției de către autorităţile publice locale, beneficiarii fiind tineri între 18 şi 35 de ani, care îndeplinesc condiţiile prevăzute de lege pentru a putea accesa o astfel de locuinţă. Accesarea se face prin depunerea de cereri la primării, care urmează să întocmească listele de repartiţii.

În prezent, în urma ultimelor modificări legislative, locuinţele pentru tineri pot fi achiziţionate de chiriași, după o perioadă de închiriere de minimum un an, prin achitarea de rate lunare egale către autorităţile publice locale, prin contractarea de credite ipotecare, prin Programul Prima Casă sau cu achitarea integrală a preţului final din surse proprii. Valoarea de înlocuire care se utilizează în prezent la calcularea de către autoritățile publice locale a prețului de vânzare al locuințelor, stabilită prin Ordinul ministrului dezvoltării regionale și administrației publice nr. 373 din 28 iulie 2015 și valabilă până la data publicării următorului ordin în Monitorul Oficial al României, este de 1.691,29 lei/metru pătrat, inclusiv TVA.
